Tidligt i morges udbrød der brand i en 300 kvadratmeter stor lade med halmballer og maskiner. Brandårsagen er ukendt.

I nat ved 04-tiden udbrød der brand i et halmlager i et maskinhus på Ullitshøjvej syd for Farsø. Vagtchef ved Nordjylland Politi Henrik Bech fortæller, at der er tale om en lade på over 300 kvadratmeter. - Vi forventer, at beredskabet skal bruge det meste af formiddagen på at slukke ilden, siger Henrik Bech. Han oplyser, at brandårsagen foreløbig er ukendt, men at i løbet af mandagen skal politiets teknikere undersøge brandstedet nærmere for at finde ud af, hvad der er årsag til branden. Og fra indsatsleder ved Nordjyllands Beredskab Casper Weisberg lyder det, at den store maskinhal er delt i to, hvor der i den ene halvdel er maskiner, og i den anden halvdel er der bigballer. - Og det er i den halvdel med halm, der brænder. Men vi har sørget for at dele branden, så at ilden ikke skal sprede sig til den afdeling med maskiner, siger Casper Weisberg. Han fortæller, at der i laden ikke er nogen el-installationer, som eventuelt kan være skyld i branden, og at når beredskabet har slukket branden, bliver området afspærret, så politiets teknikere kan arbejde på stedet for at finde en brandårsag.